Med en acceleration på 2,5 sekund for 0-100 km/t og en topfart på over 300 km/t, kan bilen RN Nathalie fra det kinesisk/tyske samarbejdet Gumpert Aiways Automobile uden problemer påkalde sig betegnelsen ‘superbil’. Og som sådan blev den præsenteret ved årets biludstilling i Beijing

Samtidig havner bilen i den nye kategori af superbiler, som har sagt farvel til 8- og 12-cylindrede forbrændingsmotorer og gået over til ren elektrisk drift. Det vil med andre ord sige en elmotor ved hvert hjul og et batteri.

Et kig under kølerhjelmen på den nye superbil RG Nathalie fra Gumpert/Aiways afslører, at konverteringen af methanol fra flydende brændsel til el sker via PEM-brændselscelle-systemet fra Aalborgvirksomheden Serenergy. Illustration: Gumpert/Aiways

Men i modsætning til de rene batteridrevede elbiler, så kommer energi i RG Nathalie fra methanol, som omdannes til el i en brændselscelle. Det giver bilen en rækkevidde på helt op til 1.200 km og en optankningstid på bare tre minutter.

Høj virkningsgrad

Brændselscellen er leveret af Serenergy, der har hovedkvater i Aalborg. Virksomheden har haft ansvaret for at designe og levere hele brændselscellesytemet og integrationen med det øvrige system.

Serenergy vurderer selv, at deres methanol-brændselscelle har en elektrisk virkningsgrad på 40-50 procent.

Læs også: Metanolbil gør din pizza en lille smule grønnere

Og det er gået stærkt. Kontakten mellem de to virksomheder kom i stand i midten af 2017. De første skridt blev taget i Ingolstadt i Tyskland, og i februar kom bilen til Aalborg, hvor brændselscellen blev installeret.

»Det har været meget interessant for os at være en del af Gumpert Aiways-projektet af flere grunde. Men først og fremmest fordi denne bil er anderledes i forhold til det tidligere arbejde vi har lavet, da vores største erfaring ligger indenfor lette erhvervskøretøjer,« siger Mads Friis Jensen, der er kommerciel chef hos Serenergy.

Læs også: Topsøe finder opskriften på den perfekte katalysator til methanolproduktion

Hos Gumpert Aiways har man lagt vægt på, at en superbil ingen lokal udledning har, men også, at den kan tankes som en konventionel bil. Det siger Roland Gumpert, der er administrerende direktør for Gumpert:

»Vi havde brug for en ny teknologi, der giver os mulighed for at producere elektricitet under kørsel uden at skulle revolutionere påfyldningsinfrastrukturen, og til det er methanol brændselscelle-teknologien et perfekt match. Serenergy blev valgt som leverandør af brændselscellesystemet på grund af deres høje elektriske effektivitet« .

Se en præsentation af bilen her: